বস্তুত, এই মামলাকে বিজেপি’র বিরুদ্ধে যে ‘রাজনৈতিক অস্ত্র’ হিসাবে ব্যবহার করা হবে, তা পরিষ্কার হয়ে গিয়েছিল ক’দিন আগে সনিয়ার মন্তব্যেই। আদালতের তলব পেয়ে তিনি হুঁশিয়ারি দিয়েছিলেন, ‘‘আমি ইন্দিরা গাঁধীর পুত্রবধূ। কাউকে ভয় পাই না!’’ সভানেত্রীর এই মনোভাব বুঝে তারপর থেকেই সংসদের ভিতরে-বাইরে আক্রমণাত্মক কংগ্রেস।
আজও সনিয়া-রাহুলের সঙ্গে পাটিয়ালা হাউস কোর্টে গিয়েছেন মনমোহন সিংহ, এ কে অ্যান্টনি, গুলাম নবি আজাদ, অম্বিকা সোনি, মল্লিকার্জুন খাড়গে, শীলা দীক্ষিতেরা। লক্ষ্য একটাই, কেন্দ্রের উপর পাল্টা চাপ তৈরি করা।
জামিন পাওয়ার পর সনিয়া এবং রাহুল কেন্দ্রের বিরুদ্ধে আরও জোরালভাবে রাজনৈতিক প্রতিহিংসা চরিতার্থের অভিযোগ তুলেছেন। বিজেপি অবশ্য কংগ্রেসের অভিযোগকে তেমন আমল দিচ্ছে না। বরং ন্যাশনাল হেরাল্ড মামলা এবং দলের নেতা তথা মামলাকারী সুব্রহ্মণ্যম স্বামী থেকে সতর্কভাবে দূরত্ব রাখছে দেশের প্রধান শাসকদল।
আজ বেলা পৌনে চারটে নাগাদ দলীয় দফতরে দাঁড়িয়ে কেন্দ্রের উদ্দেশে সনিয়ার তোপ, ‘‘বিরোধীদের নিশানা করতে প্রশাসনকে ব্যবহার করছে কেন্দ্র। আমরা ভয় পাই না। আমাদের লড়াই জারি থাকবে।’’ সরাসরি মোদীর নাম করেই রাহুলের আক্রমণ, ‘‘আমি আইনকে সম্মান করি। মোদী’জি মিথ্যা অভিযোগ করছেন। উনি মনে করেন, বিরোধীরা মাথা নত করবে। আমি এবং কংগ্রেস মাথা নত করব না। আমরা গরিবের জন্য লড়াই চালাব। এক ইঞ্চিও পিছু হটব না।’’
এ প্রসঙ্গে কেন্দ্রীয় মন্ত্রী মুখতার আব্বাস নকভির তির্যক মন্তব্য, ‘‘আমরা ‘কংগ্রেস মুক্ত ভারতে’র স্লোগান দিয়েছিলাম। যার অর্থ, দুর্নীতি মুক্ত ভারত। কংগ্রেস এবং দুর্নীতি একে অপরের সমার্থক। ওঁরা এমন করছেন, যেন মামলায় অভিযুক্ত নন, স্বাধীনতা সংগ্রামী! এটা কংগ্রেসের ব্যুমেরাং হবে।’’
স্বাধীনতা সংগ্রামের ভাবাবেগ উস্কে দিতে প্রয়াত প্রধানমন্ত্রী তথা ন্যাশনাল হেরাল্ডের প্রতিষ্ঠাতা জওহরলাল নেহরুর প্রসঙ্গও তুলেছে কংগ্রেস। তাদের দাবি, ‘নেহরুর কাগজ’ বাঁচাতেই এই লড়াই।
ঘটনাচক্রে, কংগ্রেস আজ পাশে পেয়েছে তৃণমূলকে। লোকসভায় দলের নেতা সুদীপ বন্দ্যোপাধ্যায় আজ কলকাতায় বলেন, ‘‘বিজেপি নেতৃত্বাধীন সরকার বিরোধী দলগুলির প্রতি প্রতিহিংসার রাজনীতি করছে। আমি কোনও নির্দিষ্ট বিষয় উল্লেখ করতে চাই না। কিন্তু সকলেই সব কিছু জানেন।’’ প্রসঙ্গত, ন্যাশনাল হেরাল্ড মামলায় সনিয়াকে আদালত তলব করার পর তাঁর পাশে দাঁড়িয়েছিলেন তৃণমূলনেত্রী মমতা বন্দ্যোপাধ্যায়।
মামলাকে যাতে কংগ্রেস কেন্দ্র বিরোধী আন্দোলনের ‘অস্ত্র’ করতে না পারে, তার জন্য সতর্কভাবেই দূরত্ব বজায় রাখছে বিজেপি। কোনও প্রথমসারির বিজেপি নেতা আজ তেমনভাবে মুখ খোলেননি। নকভি আজ বলেন, ‘‘এতদিন দুর্নীতির বিরুদ্ধে লড়াই হয়েছে। দেশের ইতিহাসে এই প্রথম দুর্নীতির পক্ষে লড়াই হল।’’ সংসদ বিষয়কমন্ত্রী বেঙ্কাইয়া নাইডু বলেন, ‘‘সুব্রহ্মণ্যম স্বামী ব্যক্তিগত উদ্যোগে এই মামলা করেছিলেন।’’